Der går to heste på en mark i Farsø. Begge to tydeligt underernærede, mener Helle Andersen, der bor i nabolaget. - Og det er endnu værre med de tre indenfor. De kommer aldrig ud og er i livsfare, siger Helle Andersen til TV2/Nord. Helle Andersen og hendes kæreste har i lang tid holdt øje med en faldefærdig ejendom tæt ved Farsø. Og en dag blev hendes nysgerrighed for meget. Hun måtte se hestene med egne øjne. Hun sneg sig derfor ind i stalden om natten og tog en række billeder. - På de billeder kan man se, hvor slemt det står til. De får ingen mad, så de spiser deres egen afføring og isoleringen på væggene, siger hun. Helene Sahlertz, der er dyrlæge med speciale i heste, giver Helle Andersen ret. - Det, man kan se på billederne, er, at hestene er tydeligt underernærede. Desuden er der intet strøelse, så de står bogstavelig talt i deres egen lort, siger Helene Sahlertz til TV2/Nord. De lokale beboere har snart fået nok af manden og hans behandling af ejendom og heste. Derfor har de uafhængigt politianmeldt ham tre gange. Derfor var politiet også forbi i sidste uge, men indtil videre uden at hestene er fjernet eller aflivet. Ejeren af de fem heste ville hverken tale eller vise sine heste til TV2/Nord. Det lokale politi kunne heller ikke kommentere sagen i dag.

Referat:
En mand i Farsø er nu blevet politianmeldt tre gange for vanrøgt af sine heste.